《赠文安王孝子》
清代·魏廷珍

天性惟一本，孺慕无尽时。晨昏犹省问，况乃生别离。

所以至孝心，感通若神奇。文安王孝子，派出太原支。

父避徭役苦，飘然天之维。岂不桑梓念，政猛过于虒。

生子襁褓中，乳哺仰母慈。命名纵有意，焉知后会期。

子长未识父，向母穷端倪。一闻五内裂，旭日绕寒飔。

雏乌尚反哺，孤云且暮归。痛父无所依，徒生复何为。

拜母出门去，新妇初结缡。尸饔已有托，四海往追驰。

逾赵凌燕塞，跨齐越海湄。朝餐荒烟里，暮宿孤魂祠。

吁天血泣雨，逢人泪陈辞。影响两无音，茫茫去何之。

艰阻穷且困，志益坚不疲。寤寐鬼神启，精诚天地知。

梦绕田横岛，卜协带山崥。识貌究难辨，讯名豁不疑。

旁观惊且叹，父子痛把持。漂零二十载，会合翻成悲。

弃缁归故里，旧案得齐眉。郡邑上其事，朝廷旌门楣。

兰桂联翩起，科名世第推。至今华缨结，孝乃万事基。

吾闻古之人，寿昌良可师。孰知三百年，前后同一规。

固由秉彝性，真切自天机。尤喜教化兴，培植世风移。

名教赖以振，惭无华黍词。所望采风人，于此日孳孳。

作者简介：魏廷珍，字君璧，一字董村，景州人。康熙癸巳一甲三名进士，授编修，官至工部尚书。坐事免，还原衔。谥文简。有《课忠堂诗钞》。